
Változások a bíróságok belső igazgatásában

A napjainkban felerősödött törvényalkotási folyamatok, valamint az Alaptörvény elfogadásából következő sarkalatos törvényi szabályozás megalkotásának következménye volt a bírósági szervezetrendszert megreformáló, az igazgatási tevékenységet új alapokra helyező jogi szabályozás megalkotása.
A téma szorosan kapcsolódik a bírói függetlenség érvényesüléséhez, amely érzékenyen reagál az igazgatási rendszer bárminemű módosítására, ha azok jelentős szervezeti vagy funkció elosztási szabályokat érintenek.
Kiindulópontként vizsgáltam a bírói függetlenség és a bírói igazgatás elméleti kérdéseit.
Az igazgatás történetének a bemutatásával képet kaphatunk arról, hogy a szervezetrendszer miként változott az elmúlt évtizedek alapján.
A dolgozat középpontjában az 1997. évi reformmal létrejött szervezetrendszer és a jelenlegi szervezetrendszer összevetése áll. Ehhez segítséget nyújt az Alkotmánybíróság által kialakított gyakorlat, valamint a nemzetközi szervezetek által készített állásfoglalások, jelentések értelmezése.
A téma vizsgálatánál, bemutatásánál nem lehet eltekinteni a nemzetközileg kialakult igazgatási modellek bemutatásától sem.
A kutatás következtetéseként elmondható, hogy a jelenlegi igazgatási rendszer sem megfelelő, egyes területeken még változtatásokra lenne szükség.
Végül a de lege ferenda javaslatban a dolgozat megpróbál egy lehetséges alternatívát kínálni bizonyos vonatkozásokban, amelyek a jelenlegi rendszer megerősítéséhez, megfelelő működéséhez szolgálhat alapul.



